
Τα σχολεία και οι μαθητ(ρι)ές μας δεν είναι ντεκόρ για φιέστες της κυβέρνησης!
Σε ενδεχόμενη επίσκεψη κυβερνητικών στελεχών στα σχολεία μας δηλώνουμε: ΕΙΣΤΕ ΑΝΕΠΙΘΥΜΗΤΟΙ!
Πληροφορηθήκαμε πως ο πρωθυπουργός αναμένεται να παραβρεθεί σε αγιασμό δημοτικού σχολείου της περιοχής μας.  Η επικείμενη αυτή επίσκεψη στην περιοχή μας, όπου οι οικογένειες παλεύουν καθημερινά με τη συνεχή υποβάθμιση, τη φτώχεια, την ανεργία και την εκμετάλλευση και τα σχολεία μας να βιώνουν καθημερινά σε όλα τα επίπεδα την απαξίωση δεν αποτελεί παρά μια προκλητική φιέστα που δεν πρόκειται να γίνει αποδεκτή καθιστώντας τον ουσιαστικά και σε όλα τα επίπεδα ανεπιθύμητο. 
Σε μια περιοχή που με κάθε τρόπο τα παιδιά αφήνονται στη μοίρα τους στριμωγμένα σε υπερπλήρη 25 άρια τμήματα, χωρίς παράλληλες στηρίξεις με ουσιαστική κατάργηση της ειδικής αγωγής, σε ακατάλληλες αίθουσες, με τραγικές ελλείψεις σε βασικές ειδικότητες εκπαιδευτικών, με κοντέινερ αντί για αίθουσες ως μόνιμα προσωρινή λύση, με σχολεία σε προγράμματα ενεργειακής αναβάθμισης που μετά την «αναβάθμισή» τους έγιναν περισσότερο ακατάλληλα, με εκπαιδευτικούς που τρέχουν να καλύψουν ώρες σε 3 και 4 σχολεία και που βρίσκονται υπό διωγμό γιατί υπερασπίζονται αυτό το δημόσιο σχολείο που κρατούν στις πλάτες τους, είναι ανεπιθύμητος. 
Σ’ αυτή την περιοχή, σ’ αυτά τα παιδιά, σ’ αυτούς τους εκπαιδευτικούς έρχεται ο πρωθυπουργός να ευχηθεί καλή σχολική χρονιά; 
[image: ]Δεν θα επιτρέψουμε να χρησιμοποιηθεί το σχολείο των παιδιών μας ως φόντο για επικοινωνιακά παιχνίδια και φιέστες απ’ όσους μετατρέπουν ψηφίδα την ψηφίδα το δημόσιο σχολείο σε επιχείρηση, απ’ όσους έχουν απαξιώσει την εκπαίδευση και τους εκπαιδευτικούς διώκοντας το πιο ζωντανό και ελπιδοφόρο κομμάτι της εκπαίδευσης, απ’ όσους έφεραν ξανά τον επιθεωρητισμό, απ’ όσους εμπορεύονται την υγεία μας, την παιδεία και τα όνειρά μας και βλέπουν τις ζωές μας και το μέλλον το δικό μας και των παιδιών μας ως πεδίο κερδοφορίας. Απ’ όσους μιλούν μονάχα για κέρδη και ζημιές ενώ εμείς μιλάμε για ανθρώπινες ζωές!

